(22) Die Psalms van Christus | Ons enigste Troos
(22) Die Psalms van Christus
Psalm 3 (2): Staan op, verlos my
Die Psalms is so mooi. Alles hang so pragtig saam en in die samehang is soveel lering.
Kyk nou maar na Psalm 3 en woorde soos staan op en verlossing. Hierdie twee woorde is die kernwoorde van hierdie Psalm:
Staan op word 2x gebruik:
In vers 2 sê Dawid in die gebed vir die HERE: Baie staan teen my op.
Die teenstand teen hom was enorm groot, maar wat doen hy daaraan? Hy sê dit vir die HERE.
Baie staan teen Dawid op (v 2). Sy antwoord daaarop is om tot die HERE te bid: Staan (U) op, Here; verlos (U) my, my God! (v 8)
Dawid staan nie self op nie, maar hy vra dat die HERE sal opstaan. Vgl. Ps 68:1 (berymd – Totius): Die HEER sal opstaan tot die stryd ….
Staan (U) op, Here – dit is 'n strydkreet. Of nog liewer: 'n strydgebed. Dit was die gebed van Moses as die Israeliete laer opbreek en die ark van die HERE voor hulle begin uittrek. Dan het Moses gebid: Staan op, HERE, dat u vyande verstrooi kan word en u haters voor u aangesig kan vlug (Num 10:35). Dan stry Hý vir sy volk.
Verlossing kom 3x voor:
Dawid se teenstanders sê vir hom: Daar is geen verlossing (heil) vir hom by God nie.
Dit is die heel ergste versoeking wat daar is: God het jou verlaat; Hy sal jou nie help nie. Spurgeon skryf: As alle beproewings uit die hemel, as alle versoekings uit die hel en as alle kruise wat opkom uit die aarde gemeng en saamgepers sou word in een, sal dit nog nie so erge beproewing wees soos hierdie een nie. Dit is die bitterste beproewing om verlei te word om te vrees dat God jou nie sal help nie.
Dit is hierdie versoeking wat Jesus aan die kruis moes verdra, toe hulle vir Hom gesê het: Ander het Hy verlos, Homself kan Hy nie verlos nie. As Hy die Koning van Israel is, laat Hom nou van die kruis afkom, en ons sal in Hom glo. Hy het op God vertrou; laat Hy Hom nou verlos as Hy behae in Hom het (Mt 27:42, 43).
Teenoor die vyand se hoon dat die HERE hom nie sal verlos nie, antwoord Dawid afhanklik-gelowig: Staan op, Here; verlos my, my God!
En dan voeg hy daarby: Want U het al my vyande op die kakebeen geslaan; U het die tande van die goddelose stukkend gebreek. Hy stel die oorwinning van die HERE oor sy vyande, sy verlossing, in die verlede tyd – so seker is hy dat die HERE hom sal verlos.
Let op dat Dawid ongeag die vyand se aanspraak dat hy geen verlossing by God het nie, die HERE my God noem en met die Naam HERE, troue VerbondsGod dus.
So roep Jesus ook aan die kruis: My God, My God … (Mt 27:46).
In vers 9 sê hy: Die verlossing (heil) behoort aan die HERE.
Dit is Dawid se belydenis.
Dit is die hoofsom en die inhoud van die Calvinistiese leer. Dit is die groot leerstuk van die Woord: Ons verlosssing is net die HERE se werk.
Dit moet ons ook onthou in ons tyd, waarin die kerk so onder druk is.
This entry was posted on Maart 19, 2018, in Psalms van Christus. Bookmark the permalink.	Lewer kommentaar